20040426

Решение на Комисията

от 26 април 2004 година

относно признаване по принцип на пълнотата на досиетата, представени за подробна проверка с оглед на възможното включване на етабоксам в приложение I към Директива 91/414/ЕО на Съвета

(нотифицирано под номер C(2004) 1526)

(текст от значение за ЕИП)

(2004/409/ЕО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейските общности,

като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита [1], и по-специално член 6, параграф 3 от него,

като има предвид, че:

(1) Директива 91/414/ЕИО предвижда съставянето на списък Общността за активните вещества, които са разрешени за включване в продукти за растителна защита.

(2) Досието за активното вещество етабоксам бе представено от LG Life Science Ltd. на властите на Обединеното кралство на 30 септември 2003 г. с цел да бъде включено в приложение I към Директива 91/414/ЕИО.

(3) Властите на Обединеното кралство информираха Комисията, че след първоначален преглед документацията за съответното активно вещество изглежда отговаря на изискванията за данни и информация, определени в приложение II към Директива 91/414/ЕИО. Представената документация изглежда също отговаря на изискванията за данни и информация, определени в приложение III към Директива 91/414/ЕИО по отношение на един продукт за растителна защита, съдържащ съответното активно вещество. В съответствие с член 6, параграф 2 от Директива 91/414/ЕИО, досието беше съответно препратено от заявителя на Комисията и на другите държави-членки и бе отправено до Постоянния комитет по хранителната верига и здравето на животните.

(4) С настоящото решение следва официално да се потвърди на ниво Общност, че документацията се счита за отговаряща по принцип на изискванията за данни и информация, предвидени в приложение II, за поне един продукт за растителна защита, съдържащ съответното активно вещество, и на изискванията, определени в приложение III към Директива 91/414/ЕИО.

(5) Настоящото решение не засяга правото на Комисията да поиска от заявителя да представи допълнителни данни или информация на държавата-членка, определена за докладчик, по отношение на дадено вещество с цел да поясни някои точки в досието.

(6) Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

ПРИЕ НАСТОЯЩОТО РЕШЕНИЕ:

Член 1

Досието относно активното вещество, идентифицирано в приложението към настоящото решение, което бе представено на Комисията и на държавите-членки с оглед на включването на това вещество в приложение I към Директива 91/414/ЕИО, отговаря по принцип на изискванията за данни и информация, определени в приложение II към Директива 91/414/ЕИО.

Досието също отговаря на изискванията за данни и информация, определени в приложение III към Директива 91/414/ЕИО по отношение на един продукт за растителна защита, съдържащ активното вещество, като се имат предвид предложените употреби.

Член 2

Държавата-членка докладчик извършва подробен преглед на съответната документация и докладва заключенията от този преглед, придружени с препоръки относно включването или не на съответното активно вещество в приложение I към Директива 91/414/ЕИО, както и за всички условия, свързани с това, на Комисията в най-кратки срокове, и най-късно до 30 април 2005 г.

Член 3

Адресати на настоящото решение са държавите-членки.

Съставено в Брюксел на 26 април 2004 година.

За Комисията

David Byrne

Член на Комисията

[1] ОВ L 230, 19.8.1991 г., стр. 1, Директива, последно изменена с Директива 2004/60/ЕО на Комисията (ОВ L 120, 24.4.2004 г., стр. 39).

--------------------------------------------------

20040426

ПРИЛОЖЕНИЕ

АКТИВНО ВЕЩЕСТВО, ПРЕДМЕТ НА НАСТОЯЩОТО РЕШЕНИЕ

№ | Общо наименование, Идентификационен номер по CIPAC | Заявител | Дата на подаване на заявлението | Държава-членка докладчик |

1 | Etaboxam CIPAC — все още не е налично | LG Life Sciences Ltd | 30.9.2003 г. | Обединено кралство |

--------------------------------------------------